《日夕望江山赠》
南北朝·何逊

湓城带湓水，湓水萦如带。日夕望高城，耿耿青云外。

城中多宴赏，丝竹常繁会。管声已流悦，弦声复凄切。

歌黛惨如愁，舞腰凝欲绝。仲秋黄叶下，长风正骚屑。

早雁出云归，故燕辞檐别。昼悲在异县，夜梦还洛汭。

洛汭何悠悠，起望登西楼。的的帆向浦，团团月映洲。

谁能一羽化，轻举逐飞浮。

作者简介：南朝梁诗人，字仲言，东海郯(今山东省苍山县长城镇)人，何承天曾孙，宋员外郎何翼孙，齐太尉中军参军何询子。八岁能诗，弱冠州举秀才，官至尚书水部郎。诗与阴铿齐名，世号阴何。文与刘孝绰齐名，世称何刘。其诗善於写景，工于炼字。为杜甫所推许，有集八卷，今失传，明人辑有何水部集一卷。后人称“何记室”或“何水部”。